Esitteitä verkkopalveluista

# Sähköposti

## Mitä on sähköposti?

Sähköposti on menetelmä lähettää tietoa henkilöiden tai tietokoneprosessien välillä. Tiedon siirtoon käytetään olemassaolevia kansallisia ja kansainvälisiä tietoverkkoja.

## Miksi tarvitset sähköpostia?

Aina et saa haluamaasi henkilöä kiinni puhelimitse, vaikka sinulla olisi kiireellistä asiaa. Joskus haluat vain välittää lyhyen tiedonannon vastaanottajalle etkä jäädä lörpöttelemään puhelimessa.

Jos lähetät vastaanottajalle faxin tai tavallisen kirjeen, hän ei saa vastaanottamaansa tietoa uudelleenmuokattavaksi tietokoneellaan ilman erikoislaitteita.

Sähköpostia on yhtä helppo lähettää suuremmalle ihmisryhmälle kuin yhdelle vastaanottajalle.

## Liittyykö siihen mitään haittoja?

Kirjesalaisuuden säilyminen ei ole aivan yhtä hyvä kuin tavallisessa postissa. Myös muun kuin pelkkiä englanninkielen merkkejä sisältävän tekstin lähettäminen tuottaa vielä ongelmia.

## Mitä tarvitset sähköpostin käyttämiseksi?

1. Tietokoneen, joka on kytketty verkkoon.

2. Käyttäjätunnuksen sähköpostijärjestelmään

3. Hiukan aikaa opetellaksesi lukemaan postiasi ja lähettämään postia muille

## Miten käytät sähköpostia?

Sähköpostin käyttö on yksinkertaista. Kun olet käynnistänyt postiohjelman, voit lukea, kirjoittaa, lähettää, tuhota, lähettää edelleen ja arkistoida viestejä.

## Montako ihmistä sähköpostilla tavoittaa?

Tämänhetkinen arvio on, että voit tavoittaa noin 5 miljoonaa ihmistä, ja määrä kasvaa nopeasti. Mutta läheskään kaikki tietokonetta päivittäin käyttävät henkilöt eivät ole sähköpostilla tavoitettavissa.