Esitteitä verkkopalveluista>

# Gopher

## Mikä on Gopher

Gopher on ohjelma ja yhteyskäytäntö, jonka avulla voit hakea tietoa verkon välityksellä kaikkialta maailmasta omalla tietokoneellasi.

Gopher käyttää valikkoja tiedon haun apuna. Se on helppokäyttöinen ja helppo asentaa. Jokainen palvelimen ylläpitäjä voi rakentaa erikoisvalikkoja valituille käyttäjäryhmile. Käyttäjät voivat puolestaan "kirjanmerkkien" avulla rakentaa oman ympäristön. Kun viittaukset on luotu valmiiksi, sinun ei tarvitse muistaa, missä mikin tieto sijaitsee, vaan kaikki näyttävät ikään kuin paikallisilta tiedoilta.

## Mihin Gopheria käytetään?

Etsit ja haet sen avulla informaatiota verkosta. Useat ftp-arkistot on kytketty gopheriin. Samoin on yhteyksiä WAIS-palvelimiin sekä telnet-pohjaisiin kirjastotietokantapalvelimiin, whois-nimipalvelimiin, puhelinluetteloihin, aikataulutietoihin ym.

Monet asiantuntijaryhmät ovat rakentaneet tietopalvelunsa gopherin avulla. Lähes kaikilla yliopistoilla on gopher-pohjainen informaatiojärjestelmä.

## Mitä tarvitaan gopherin käyttämiseksi?

Se riippuu paljon siitä, millainen tietokone tai pääte sinulla on käytössäsi. Perusedellytys on, että olet verkossa joko suoraan tai modeemilinjan välityksellä.

Gopher käynnistetään suoraan mikrolta tai ottamalla telnet-yhteys esim. unix-koneeseen ja antamalla siellä gopherin käynnistävä komento, tavallisesti gopher.

PC:lle ja Macintoshille sopivan asiakasohjelman voi kopioida itselleen usesta tiedostopalvelimesta, mm. nic.funet.fi:stä.

## Mitä voin hakea gopherilla?

Pääasiassa tekstitiedostoja, mutta myös puhelinluettelotietoja tai tuloksia vapaalla tekstihaulla tehdyistä kyselyistä.

Kokeilut ovat käynnissä hypertekstin, MIME:n, QuickTime multimedian ym. binäärimuotoisten sekä eri tavoin pakattujen tiedostojen siirtämiseksi. Järjestelmän kehityksestä vastuussa olevat henkilöt Minnesotassa eivät lupaa mitään, mutta jo lähitulevaisuudessa saattaa olla mahdollista siirtää myös kuvia, ääntä sekä niiden erilaisia yhdistelmiä.