FUNews 94/2: Pääkaupunkiverkon tekninen tilanne

Table of Contents * Previous Chapter * Next Chapter

# Pääkaupunkiverkon tekninen tilanne

Timo Sinkkilä, CSC

Kevään aikana on kartoitettu mahdollisuuksia nopeuttaa pääkaupunkiseudun tietoliikenneyhteyksiä ja liittää uusia organisaatioita nopeaan verkkoon. Lähinnä on pyritty kartoittamaan mahdollisuuksia siirtyä ATM-tekniikkaan pääkaupunkiseudulla siten, että verkkoon olisi jatkossa mahdollista liittyä uusia organisaatioita kohtuukustannuksilla.

Toistaiseksi kokonaisvaltaista ratkaisua ATM-tekniikkaan siirtymiseen pääkaupunkialueella ei ole löytynyt. Teleoperaattorit eivät pysty vielä toimittamaan sellaista ATM-pohjaista ratkaisua, jolla päästäisiin nykyisen pääkaupunkiseudun FDDI-verkon tarjoamaan hinta-suorituskyky-suhteeseen. Vaikeinta näyttää olevan ATM:n integroiminen nykyisiin FDDI-verkkoihin. Tällä hetkellä ATM-tuotteet kehittyvät kuitenkin niin nopeasti, että myös teleoperaattoreiden tarjoamat ratkaisut muuttuvat kuukausittain.

Seuraavassa käydään läpi kevään aikana jo toteutuneita tai lähiaikoina toteutuvia verkkomuutoksia pääkaupunkiseudun alueella. Muutokset eivät ole välttämättä olleet HelSciNet-työryhmän tulosta, vaan esimerkiksi FUNETin toimesta tehtyjä verkkoyhteyksien nopeutuksia tai organisaatioiden sisäisiä investointeja verkon kehittämiseen.

## Helsingin yliopistollinen keskussairaala (HYKS)

HYKS on tilannut Teleltä ATM-pilottiverkon, jolla yhdistetään Meilahdessa ja Töölössä pääasiassa työasemia toisiinsa. Tele toimittaa ATM-solmun ja liityntäkortit tiettyihin laitteisiin, kuten Sun-työasemiin. ATM-verkko toimitetaan kesäkuun alussa. Tähän ei sisälly verkkoyhteyttä Internet-verkkoon. Alkuvaiheessa HYKSin yhteys muualle Internetiin tullaan järjestämään Helsingin yliopiston Ethernet-verkon kautta. Tämä siitä syystä, että Tele ei pysty vielä tarjoamaan suoraa liityntää ATM-verkosta nykyiseen kaupunkiverkkoon (FDDI).

## Taideteollinen korkeakoulu (TAiK)

TaiKista rakennetaan kesän aikana ATM-pilottiyhteys Tampereen yliopistolle. Sekä TAiKissa että Tampereen yliopistolla tulee olemaan yksi Sunin työasema kiinni ATM-verkossa. Helsingin kaupunkiverkkoon rakennetaan kuituyhteys Helsingin yliopiston kautta (10 Mbit/s).

## Svenska Handelshögskolan (SHH)

SHH:lla on keväästä alkaen ollut kuituyhteys (10 Mbit/s) Helsingin yliopiston kautta FUNETiin. Entinen verkkoyhteys oli 64 kbit/s.

## Otaniemi

Otaniemen alueella solmupiste kaupunkiverkkoon on ja tullee olemaan CSC/FUNET. Otaniemen alueella tehtävät verkkoratkaisut voidaan toteuttaa ilman teleoperaattoreita. Otaniemen Otanet-verkko uusittiin vuoden 1994 alussa siten, että CSC/FUNETin FDDI-verkkoa jatkettiin TKK:lle. Samalla VTT ja Innopoli liittyivät kuitupohjaisella Ethernet-yhteydellä reitittimeen, josta on yhteydet muualle Internetiin. GTK:n vastaavanlainen Ethernet-yhteys kyseiseen reitittimeen toteutetaan kesän aikana. Otaniemen alueen verkon korvaamista ATM:llä ei ole vielä suunniteltu.

FUNETin tiloissa Otaniemessä on ATM-solmu, josta on ATM-yhteys VTT Tietotekniikan tutkimusyksikköön Otaniemessä sekä TTKK:lle Tampereella. Kyseiset ATM-kokeilut ovat osana FASTER-projektia.

Table of Contents * Previous Chapter * Next Chapter